Kino ababaka abatuula ku kakiiko aka bajeti akakulirwa Amos Lugoloobi (Ntenjeru - North) baakitegedde Lwakusatu nga basisinkanye Minisita w’Ensonga Ezobwapulezidenti Esther Mbayo Mbalakubuza bwe yabadde abannyonnyola ku nsimbi obuwumbi 23 n’obukadde 187 ezeetaagibwa mu bwangu okuddukanya amaka g’Obwapulezidenti (State House).
Minisita Mbayo eyabadde n’abakungu b’omu maka g’Obwapulezidenti, yategeezezza nti obuwumbi 23 bazeetaaga mu bwangu okubasobozesa okumalako omwaka gw’ebyensimbi 2016/17 oguggwaako mu June kubanga ssente ezaabaweebwa zaggwaawo dda.
Yalaze n’ensimbi obukadde 615 ezeetaagisa okusasulira bbiiru z’okukuba amasimu n’obukadde 220 ez’okusasulira amabanja g’amasannyalaze.
Ababaka baatadde ku nninga minisita Mbayo ku kye baayise okwejalabya n’okuyiwaayiwa ssente mu kaseera ng’embeera y’ebyenfuna mu ggwanga mbi nnyo.
Ensimbi ezo amaka g’Obwapulezidenti ze gasaba ze zimu ku buwumbi 523 n’obukadde 935 Gavumenti ze yasabye Palamenti ng’ennyongereza okuziba ebituli mu bajeti y’eggwanga.
Minisita Mbayo yatemyetemye ensimbi obuwumbi 23 n’obukadde 187 nga bwe zeetaagibwa nga kuliko obukadde 365 ezeetaagibwa okusasulira amazzi ga State House mu bbanga eribulayo.
Ensimbi ezo bwe zigattibwa ku zaasooka okussibwa mu bajeti ya 2016/17 okusasulira amazzi, ababaka baakizudde nga buli lunaku amaka g’Obwapulezidenti gasaasaanya obukadde mukaaga ku mazzi gokka!
Ensimbi endala amaka g’Obwapulezident ze geetaaga ziri obuwumbi 9 n’obukadde 550 ez’okutambula kwa Pulezidenti Museveni munda mu ggwanga mu bbanga eribulayo okumalako omwaka gw’ebyensimbi 2016/17.
Waliwo n’ensimbi obuwumbi 3 n’obukadde 500 ez’okutambula kwa Pulezidenti Museveni ebweru w’eggwanga mu bbanga eribulayo okutuuka ku bajeti ejja.
Obuwumbi 5 n’obukadde 28 zaakukola ku byakwerinda ate obuwumbi bubiri n’obukadde 434 zaasaasaanyizibwa mu kakiiko Pulezidenti ke yassaawo okubuuliriza ku mivuyo gy’omu Yunivaiste e Makerere.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn